Jamie Vardy fagnar jöfnunarmarki sínu gegn Norwich í dag . AFP Chelsea er búið að tapa fjórum af síðustu fimm deildarleikjum sínum eftir að Bournemouth vann einvígi liðanna á Stamford Bridge í ensku úrvalsdeildinni í knattspyrnu í dag . Þá missteig Leicester sig í toppbaráttunni er liðið varð að sætta sig við jafntefli á heimavelli gegn nýliðum Norwich , 1 : 1 . Dan Gosling skoraði sigurmarkið á Stamford Bridge er hann lyfti boltanum snyrtilega yfir Kepa í marki Chelsea á 85. mínútu til að slá þögn á heimamenn sem hafa nú tapað fjórum af síðustu fimm deildarleikjum sínum . Chelsea er enn í 4. sæti með 29 stig en gengi liðsins hefur dalað töluvert eftir að hafa unnið sex leiki í röð á tímabili . Þá mistókst Leicester að saxa á forystu Liverpool á toppi deildarinnar þegar nýliðar Norwich komu í heimsókn á King Power-leikvanginn . Finninn Teemu Pukki kom gestunum yfir á 26. mínútu áður en Tim Krul skoraði sjálfsmark en heimamönnum tókst ekki að kreista inn sigurmarki þrátt fyrir ágætar tilraunir undir lok leiks . Nýliðar Sheffield United eru komnir upp í 5. sæti eftir að hafa unnið sannfærandi 2 : 0 - sigur á Aston Villa í nýliðaslag dagsins . John Fleck skoraði bæði mörk leiksins , á 50. og 73. mínútu , en Jack Grealish brenndi af vítaspyrnu til að minnka muninn undir lok leiks . Sheffield United er með 25 stig í 5. sætinu , fjórum stigum á eftir Chelsea og stigi fyrir ofan Manchester United sem á leik á morgun .